ໃນຕອນບ່າຍຂອງວັນທີ 14 ສິງຫາ 2020, ຢູ່ຊັ້ນ 3 ປົກຄອງນະຄອນຫຼວງວຽງຈັນ ໄດ້ມີພິທີມອບ-ຮັບໜ້າທີ່ ລະຫວ່າງສະຫາຍ ແກ່ນຄໍາ ຫົດທິລາດ ກຳມະການພັກ ນວ ປະທານສະຫະພັນກຳມະບານ ນະຄອນຫຼວງວຽງຈັນ (ຜູ້ເກົ່າ) ແລະ ສະຫາຍ ດາວເພັດ ອາລຸນ ປະທານສະຫະພັນກຳມະບານ ນະຄອນຫຼວງວຽງຈັນ (ຜູ້ໃໝ່),
ໂດຍໃຫ້ກຽດເຂົ້າຮ່ວມຂອງສະຫາຍ ບຸນທອງ ພົມມະຈັນ ຄະນະປະຈຳພັກ ນວ ຫົວໜ້າຄະນະຈັດຕັ້ງ ນວ ແລະ ສະຫາຍ ວັນຄໍາ ໄຊຍະຣັກ ຫົວໜ້າກົມຈັດຕັ້ງສູນກາງສະຫະພັນກໍາມະບານລາວ, ມີບັນດາຄະນະບໍລິຫານງານສະຫະພັນກຳມະບານ ນວ ແລະ ປະທານສະຫະພັນກຳມະບານ 9 ຕົວເມືອງ ພ້ອມດ້ວຍແຂກຖືກເຊີນລວມມີ 50 ສະຫາຍ, ຍິງ 17 ສະຫາຍ ເຂົ້າຮ່ວມເປັນສັກຂີພິຍານ.
ພິທີມອບ-ຮັບໜ້າທີ່ຄັ້ງນີ້ ຈັດຂຶ້ນໂດຍອີງຕາມມະຕິຕົກລົງສະບັບເລກທີ 655/ຄພ.ນວ; ລົງວັນທີ 10 ສິງຫາ 2020 ວ່າດ້ວຍການແຕ່ງຕັ້ງປະທານສະຫະພັນກໍາມະບານ ນະຄອນຫຼວງວຽງຈັນ.
ດັ່ງນັ້ນ, ຄະນະປະຈໍາພັກນະຄອນຫຼວງວຽງຈັນ ຈຶ່ງໄດ້ຕົກລົງແຕ່ງຕັ້ງທ່ານ ດາວເພັດ ອາລຸນ ເປັນປະທານສະຫະພັນກໍາມະບານ ນະຄອນຫຼວງວຽງຈັນ; ສ່ວນທ່ານ ແກ່ນຄໍາ ຫົດທິລາດ ກໍາມະການພັກ ນວ ປະທານສະຫະພັນກໍາມະບານ ນວ (ຜູ້ເກົ່າ) ແມ່ນອອກພັກການ-ຮັບອຸດໜູນບໍານານ ຕາມມະຕິຕົກລົງ ຂອງຄະນະເລຂາທິການສູນກາງສະບັບເລກທີ 82/ຄລສພ, ລົງວັນທີ 29 ພຶດສະພາ 2020 ວ່າດ້ວຍການອະນຸມັດໃຫ້ພະນັກງານອອກພັກການ-ຮັບອຸດໜູນບໍານານ.
ໂອກາດດຽວກັນ ສະຫາຍ ບຸນທອງ ພົມມະຈັນ ຄະນະປະຈຳພັກ ນວ ຫົວໜ້າຄະນະຈັດຕັ້ງ ນວ ໄດ້ໃຫ້ກຽດໂອ້ລົມໂດຍໄດ້ກ່າວເນັ້ນວ່າ: ການມອບ-ຮັບໜ້າທີ່ໃນຄັ້ງນີ້ ແມ່ນກົດເກນ, ເປັນຫຼັກການ ໂດຍອີງຕາມຄວາມເຫັນດີຂອງຂັ້ນເທິງ ໃນການປັບປຸງຈັດຕັ້ງ ແລະ ສັບຊ້ອນ ຕາມຄວາມຮຽກຮ້ອງຕ້ອງການໃນແຕ່ລະໄລຍະ; ພ້ອມທັງກ່າວເຖິງທ່ານປະທານສະຫະພັນກຳມະບານ (ຜູ້ເກົ່າ) ທີ່ພັກການຮັບອຸດໜູນບໍານານ ກໍໃຫ້ເປັນແບບຢ່າງ, ຮັກສາສຸຂະພາບ; ສ່ວນທ່ານປະທານສະຫະພັນກຳມະບານ (ຜູ້ໃໝ່) ແມ່ນຕ້ອງເອົາໃຈໃສ່ສືບຕໍ່ຈັດຕັ້ງປະຕິບັດ, ມີຄວາມຮັບຜິດຊອບ, ເຮັດວຽກເປັນໝູ່ຄະນະ ແລະ ເອົາໃຈໃສ່ສຶກສາອົບຮົມການເມືອງແນວຄິດໃຫ້ພະນັກງານລັດຖະກອນ ໃຫ້ມີແນວຄິດອຸ່ນອ່ຽງ, ທຸນທ່ຽງ, ມີຄວາມສາມັກຄີຢ່າງແໜ້ນແຟ້ນ ເພື່ອເຮັດສໍາເລັດໜ້າທີ່ທີ່ຂັ້ນເທິງມອບໝາຍໃຫ້.